Höggið af falli WOW air , sem kom fæstum á óvart sem hafa fylgst með dauðastríði félagsins undanfarna mánuði , verður umtalsvert á árinu . Þótt 25 önnur flugfélög muni fljúga til og frá landinu í sumar er ljóst að skarðið sem WOW skilur eftir sig – um 20 prósent af áætluðu heildarsætaframboði – verður aðeins að litlum hluta fyllt af öðrum félögum . Of skammur tími er fyrir þau til að gera breytingar á sumaráætlun sinni . Gjaldeyristekjur þjóðarbúsins munu dragast saman sem aftur setur þrýsting á gengið . Hóflegur hagvöxtur mun að líkindum breytast í samdrátt , raunverð fasteigna á eftir að lækka meira en ella og atvinnuleysi mun stóraukast . Við sáum forsmekkinn af því sem koma skal í lok síðustu viku þegar vel á þriðja þúsund manns var sagt upp störfum . Það jafngildir meira en einu prósenti allra sem eru á vinnumarkaði . Frekari uppsagnir ásamt gjaldþrotum fyrirtækja , einkum í ferðaþjónustu , eru án efa óumflýjanleg . Það er hins vegar engin ástæða til að örvænta . Ísland er komið á kortið sem ferðaþjónustuland og það mun ekki breytast með brotthvarfi WOW air . Það sem meira máli skiptir er að undirstoðir þjóðarbúsins til að takast á við slíkt áfall , sem gjaldþrot kerfislega mikilvægs fyrirtækis hefur í för með sér , hafa aldrei verið sterkari . Ævintýralegur vöxtur WOW air , sem reyndist að lokum ekki grundvallast á sjálfbærum rekstrarforsendum , hefur átt sinn þátt í fordæmalausri kaupmáttaraukningu launafólks og eins þeim mikla og viðvarandi afgangi sem verið hefur á viðskiptum okkar við útlönd um langt skeið . Ávinningur landsmanna af þessum uppgangi er varanlegur og skilaði sér meðal annars í gjaldeyristekjum upp á mörg hundruð milljarða . Fíllinn í herberginu , sem er ekki krónan eins og sumir halda fram hugsunarlaust , er vinnumarkaðurinn . Það er staðreynd að verkalýðshreyfingin ræður þessu , “ sagði Gylfi Zoega , hagfræðiprófessor og nefndarmaður í peningastefnunefnd Seðlabankans , í Silfri Egils í gær . Hann hefur auðvitað rétt fyrir sér . Valið er núna verkalýðshreyfingarinnar .